"În ceea ce priveşte competitivitatea regională, România se află la circa o treime din cea europeană, iar 29 de judeţe nu exportă fiecare nici măcar 1% din exportul total, în timp ce şapte judeţe nu au exporturi de produse cu valoare adăugată ridicată", a spus Tăriceanu, la o dezbatere economică.

El a precizat că a fost în urmă cu o săptămână în Republica Moldova, unde s-a uitat pe câteva cifre şi că, în urma comparaţiei, poate spune că "există şi mult mai rău".

"În România sunt opt judeţe care au PIB-ul mai mare, fiecare, decât cel al Moldovei. Asta, aşa, pentru cei care gândesc că unirea cu Moldova ar fi o mare lovitură, o mare găselniţă. E bine să ne gândim nu numai la partea sentimentală, ci şi la partea practică, ce eforturi ar însemna unirea cu Moldova şi dacă le putem suporta, deci nu chestiunile strict politice", a spus Tăriceanu.